PMIndiaData/PMIndiaSum huggingface dataset:
புனேயில் நவீன நகரங்கள் மற்றும் அம்ரூத் திட்டங்களின் முதலாம் ஆண்டு நிறைவு விழா – பிரதமர் பங்கேற்பு

புனேயில் நடைபெற்ற நவீன நகரங்கள் மற்றும் அம்ரூத் (நகர புத்துயிர்ப்பு மற்றும் மாற்றத்திற்கான அடல் இயக்கம்) திட்டங்களின் முதலாம் ஆண்டு நிறைவு விழாவில் பிரதமர் திரு நரேந்திர மோடி இன்று பங்கேற்றார். இந்நிகழ்ச்சியில் பேசிய பிரதமர், அனைத்து நகரங்களும் வளர்ச்சி பாதையில் முன்னேற போட்டி போட்டு வருகின்றன என்று குறிப்பிட்டார். ஜன் பாகிதாரி (மக்கள் பங்கேற்பு) என்ற உணர்வில், வளர்ச்சி பாதையை நோக்கி நல்ல முறையில் போட்டி போட்டு வருகின்றன. நகரங்களில் வாழும் மக்களே தங்களின் நகர வளர்ச்சி குறித்து முடிவு செய்ய வேண்டும். இது தொடர்பான முடிவுகள் தில்லியில் எடுக்க முடியாது. பங்கேற்பு ஆட்சி உணர்வு இதற்கு மிகவும் அவசியமாகும் என்றும் பிரதமர் கூறினார். நகரமையமாக்குதலை பிரச்சினையாக கருதும் நாட்கள் முடிந்துவிட்டன. இப்பொழுது அது வாய்ப்பாகவே கருதப்படுகின்றது என்றும் பிரதமர் கூறினார். நகரங்கள் வளர்ச்சி மையங்களாகத் திகழ்கின்றன. மக்கள் சந்தித்து வரும் பிரச்சினைகளை குறைக்கும் ஆற்றல் பெற்றவை என்று பிரதமர் கூறினார். திடக் கழிவுகள் மேலான்மையில் நகரங்கள் அதிக கவனம் செலுத்த வேண்டும் என்பதையும் பிரதமர் வலியுறுத்தினார். விசாகப்பட்டினம், புவனேஸ்வர், ஜெய்ப்பூர் ஆகிய இடங்களில் இருந்து ஆந்திர பிரதேசம், ஒடிசா, ராஜஸ்தான் ஆகிய மாநிலங்களின் முதல் அமைச்சர்கள் காணொளி மூலம் நிகழ்ச்சியில் பங்கேற்றனர். தங்களின் எண்ணங்களை அவர்கள் நிகழ்ச்சியில் கூடிருந்தோருடன் பகிர்ந்துக் கொண்டனர். நவீன இணைய தளம், புனேவின் நவீன நகரங்கள் திட்டம் மற்றும் ‘உங்களின் நகரத்தை நவீன நகரமாக மாற்றுங்கள்’ போட்டியையும் பிரதமர் இந்நிகழ்ச்சியின் போது துவக்கி வைத்தார்.
அருணாசலப் பிரதேசத்திற்கு பிரதமர் நாளை பயணம்

பிரதமர் திரு நரேந்திர மோடி அருணாச்சலப் பிரதேசத்திற்கு நாளை பயணம் மேற்கொள்ள உள்ளார். ஈட்டா நகரில் நடைபெற உள்ள நிகழ்ச்சியில் தோர்ஜி காண்டு மாநில கூட்டரங்கத்தைத் தொடங்கி வைக்க உள்ளார். இந்த மையத்தில், கலைஅரங்கம், மாநாட்டு அரங்கம், கண்காட்சி அரங்கம் ஆகியவை உள்ளன. ஈட்டா நகரின் மிக முக்கிய குறிப்பிடத்தக்க இடமாக மாறும். மாநிலத்தின் சிவில் தலைமைச் செயலக கட்டிடத்தை நாட்டுக்கு அர்ப்பணிக்கும் பிரதமர் தோமோ ரிபா சுகாதாரம் மற்றும் மருத்துவ அறிவியல் நிறுவனத்தின் கல்விப் பிரிவிற்கான அடிக்கல்லை நாட்டுவார். அருணாச்சலப்பிரதேசப் பயணத்தை முடித்தபின் பிரதமர் திரிபுராவுக்கு அலுவல் சாராப் பயணத்தை மேற்கொள்வார்.
தமிழ்நாடு முதலமைச்சர் செல்வி ஜெ.ஜெயலலிதா மறைவுக்கு மத்திய அமைச்சரவை இரங்கல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவைக் குழு, சென்னை அப்பல்லோ மருத்துவமனையில் 5.12.2016ம் தேதி காலமான செல்வி ஜெ. ஜெயலலிதாவுக்கு இரங்கல் தெரிவித்தது. அவரது நினைவாக அமைச்சரவை இரு நிமிடம் மவுன அஞ்சலி செலுத்தியதுடன் இரங்கல் தீர்மானத்தையும் நிறைவேற்றியது. அதன் விவரம் வருமாறு: “சென்னை, அப்பல்லோ மருத்துவமனையில் 5.12.2016ம் தேதி தமிழ்நாடு முதலமைச்சர் செல்வி ஜெ. ஜெயலலிதாவின் சோகமான மறைவு குறித்து மத்திய அமைச்சரவை ஆழ்ந்த துயரத்தைத் தெரிவித்துக் கொள்கிறது. அவரது மறைவின் மூலம் நாடு “அம்மா” என்று அன்போடு அழைக்கப்படும் மூத்த, மரியாதைக்குரிய தலைவரை இழந்துவிட்டது. மைசூரில் 1948ம் ஆண்டு பிப்ரவரி 24ம் தேதி பிறந்த செல்வி ஜெ. ஜெயலலிதா பெங்களூருவில் உள்ள பிஷப் காட்டன் பெண்கள் உயர்நிலைப் பள்ளியிலும் சென்னையில் உள்ள பிரசன்டேஷன் கான்வென்ட் சர்ச் பார்க் பள்ளியிலும் கல்வி பயின்றார். தமிழ், தெலுங்கு, கன்னடம், இந்தி, ஆங்கிலம் ஆகிய மொழியில் தயாரிக்கப்பட்ட திரைப்படங்களில் நடித்துப் புகழ் பெற்றார். அத்துடன், பரதநாட்டியம், மோகினியாட்டம், கதக், மணிப்புரி ஆகிய சாஸ்திரீய நாட்டியங்களிலும் தனது முத்திரையைப் பதித்தார். 1972ம் ஆண்டு அவர் தமிழ்நாடு அரசின் “கலைமாமணி” விருதினையும் பெற்றார். செல்வி ஜெ. ஜெயலலிதா 1982ம் ஆண்டு அ.இ.அ.தி.மு.க.கட்சியில் அடிப்படை உறுப்பினராக இணைந்து அரசியலில் நுழைந்தார். 1984ம் ஆண்டில் நாடாளுமன்ற மாநிலங்களவையின் உறுப்பினராகத் தேர்ந்தெடுக்கப்பட்டார். 1989ம் ஆண்டு நடந்த தமிழ்நாடு சட்டப் பேரவைத் தேர்தலில் வெற்றி பெற்று சட்டப் பேரவை உறுப்பினரானார். 1984ம் ஆண்டு நடந்த சட்டப் பேரவை மற்றும் மக்களவைத் தேர்தலில் அஇஅதிமுக வெற்றி பெற முக்கிய காரணமாக இருந்தார். 1989ம் ஆண்டில் தமிழக சட்டப் பேரவையில் எதிர்க்கட்சித் தலைவராகத் தேர்ந்தெடுக்கப்பட்டட முதல் பெண்ணாகத் திகழ்ந்தார். 1991ம் ஆண்டு தமிழக முதலமைச்சராக அவர் பதவியேற்றார். 1991ம் ஆண்டு ஜூன் தொடங்கி, 1996ம் ஆண்டு மே வரையிலும், 2001ம் ஆண்டு மே முதல் அதே ஆண்டு செப்டம்பர் வரையிலும், 2002ம் ஆண்டு மார்ச் மாதம் முதல் 2006ம் ஆண்டு மே வரையிலும், 2011ம் ஆண்டு மே மாதம் முதல் 2014ம் ஆண்டு செப்டம்பர் வரையிலும், 2015ம் ஆண்டு முதல் 5.12.2016ம் தேதி வரையிலும் தமிழகத்தின் முதலமைச்சராகத் தேர்ந்தெடுக்கப்பட்டார். தமிழக மக்கள் தங்களது செல்வாக்கு மிக்க தலைவரை இழந்துவிட்டனர். மத்திய அரசின் சார்பிலும் ஒட்டுமொத்த தேசத்தின் சார்பிலும் மத்திய அமைச்சரவைக் குழு நெஞ்சார்ந்த இரங்கல்களைத் தெரிவித்துக் கொள்கிறது.
தேசிய பேரிடர் மீட்புப் படையில் (NDRF) கூடுதலாக மேலும் நான்கு அணிகள் அமைக்க மத்திய அமைச்சரவை ஒப்புதல்

மத்திய அமைச்சரவைக் கூட்டம் பாரதப் பிரதமர் திரு. நரேந்திர மோடி தலைமையில் புதுதில்லியில் இன்று (ஆகஸ்ட் 9) நடைபெற்றது. அதில், தேசிய பேரிடர் மீட்புப் படையில் (NDRF) கூடுதலாக நான்கு பட்டாலியன்களை அமைப்பதற்கு மத்திய அமைச்சரவைக் கூட்டத்தில் ஒப்புதல் அளிக்கப்பட்டது. அந்தப் படையை வலுப்படுத்துவதற்கு ரூ. 637 கோடி அளிக்கவும் இசைவு தெரிவிக்கப்பட்டது. விவரங்கள்: • நாட்டின் நிலவியல் பரப்பைக் கருத்தில் கொண்டு விரைந்து செயல்படுவதே கூடுதலாக நான்கு அணிகள் அமைப்பதன் நோக்கம் ஆகும். • இந்த நான்கு உத்தேச அணிகளில் இரு அணிகள் இந்திய திபெத் எல்லை போலீஸ் படையிலிலும் (ITBP), எல்லைப் பாதுகாப்புப் படை (BSF) அசாம் ரைஃபிள் படை (ARs) ஆகியவற்றில் தலா ஓர் அணியும் உருவாக்கப்படும். • பிறகு இந்த நான்கு பட்டாலியன்களும் தேசிய பேரிடர் எதிர்செயல் படையின் (NDRF) பட்டாலியன்களாக மாற்றப்படும். இந்த அணிகள் ஜம்மு காஷ்மீர், இமாச்சலப் பிரதேசம், உத்தரா கண்ட், தில்லி தேசிய தலைநகர் பிராந்தியம் ஆகிய நான்கு பகுதிகளில் நிறுத்திவைக்கப்படும். பின்னணி: தேசிய பேரிடர் மீட்புப் படை (NDRF) 2006ம் ஆண்டு உருவாக்கப்பட்ட சிறப்புப் படையாகும். இயற்கைச் சீற்றங்களும் மனிதர்களால் நேரும் விபத்துகளின்போது மீட்புப் பணிகளில் ஈடுபடுவதற்காக உருவாக்கப்பட்டது. தற்போது நாட்டின் முக்கியத்துவம் வாய்ந்த பகுதிகளில் தேசிய பேரிடர் மீட்புப் படையின் (NDRF) 22 பட்டாலியன்கள் நிறுத்தி வைக்கப்பட்டுள்ளன.
அனைத்து மாநிலங்கள் மற்றும் யூனியன் பிரதேசங்களைச் சேர்ந்த தொழிலாளர் நல அமைச்சர்களின் தேசிய தொழிலாளர் மாநாட்டில் பிரதமரின் உரை

வணக்கம்! சண்டிகரின் நிர்வாகி திரு பன்வாரிலால் புரோஹித் அவர்களே, அமைச்சரவை நண்பர்களான திரு புபேந்தர் யாதவ் மற்றும் திரு ராமேஸ்வர் தெளி அவர்களே, அனைத்து மாநிலங்களின் தொழிலாளர் நலத்துறை அமைச்சர்களே, செயலாளர்களே, இதர பிரமுகர்களே, தாய்மார்களே, அன்பர்களே! முதலில் பகவான் திருப்பதி பாலாஜியை தலை வணங்கி எனது உரையைத் தொடங்குகிறேன். ஆகஸ்ட் 15-ஆம் தேதி நம் நாடு விடுதலையின் 75-வது ஆண்டு நிறைவு செய்து சுதந்திரத்தின் ‘அமிர்த காலத்திற்குள்' நுழைந்தது. அமிர்த காலத்தில் வளர்ச்சி மிகுந்த இந்தியாவை கட்டமைப்பதற்கான கனவுகளையும், லட்சியங்களையும் நிறைவேற்றும் மிகப்பெரிய பொறுப்பு இந்திய தொழிலாளர்களிடம் உள்ளது. இத்தகைய எண்ணத்தோடு, அமைப்பு சார்ந்த மற்றும் அமைப்புசாரா துறையில் ஈடுபட்டுள்ள கோடிக்கணக்கான தொழிலாளர்களுக்காக நாம் தொடர்ந்து பணியாற்றி வருகிறோம். பிரதமரின் ஷ்ரம்-யோகி மாந்தன், பிரதமரின் சுரக்ஷா பீமா மற்றும் பிரதமரின் ஜீவன் ஜோதி பீமா போன்ற பல்வேறு முன்முயற்சிகள் பணியாளர்களுக்கு பாதுகாப்பை வழங்கியுள்ளன. இது போன்ற திட்டங்களால் அமைப்புசாரா துறையில் பணியாற்றும் தொழிலாளர்களிடையே தங்களது கடின உழைப்பிற்கு உரிய அங்கீகாரம் கிடைக்கிறது என்ற நம்பிக்கை எழுகிறது. தொழிலாளர்களுக்கு அதிகபட்சப் பலன்கள் கிடைக்கும் வகையில் மத்திய மற்றும் மாநிலங்களின் முன்முயற்சிகளை நாம் ஒருங்கிணைக்க வேண்டும். நண்பர்களே, கொரோனா காலகட்டத்தில், அவசரகால கடன் உறுதி திட்டம், லட்சக்கணக்கான சிறு தொழில்களுக்கு உதவியுள்ளது. சுமார் 1.5 கோடி மக்களின் வேலையை இத்திட்டம் பாதுகாத்ததாக ஆய்வு ஒன்று தெரிவிக்கிறது. பணியாளர் வைப்பு நிதி நிறுவனம் கோடிக்கணக்கான ரூபாயை முன்கூட்டியே பயனாளிகளுக்கு வழங்கியது, கொவிட் காலகட்டத்தில் பேருதவியாக இருந்தது. தொழிலாளர்களுக்கு நாடு ஆதரவளித்ததை போல, பெருந்தொற்றிலிருந்து இந்தியா மீண்டு வர பணியாளர்கள் தங்களது முழு ஆற்றலையும் வெளிப்படுத்துகிறார்கள். உலகளவில் மிக வேகமாக வளர்ந்து வரும் பொருளாதாரமாக இந்தியா இன்று திகழ்வதற்கு முக்கிய காரணம் நமது தொழிலாளர்களே. நண்பர்களே, நாட்டின் ஒவ்வொரு தொழிலாளரையும் சமூக பாதுகாப்பு வரம்பிற்குள் கொண்டு வருவதற்கான சிறந்த முன்னுதாரணம், இ-ஷ்ரம் தளம். அமைப்புசாரா தொழிலாளர்களுக்காக கடந்த ஆண்டு அறிமுகப்படுத்தப்பட்ட இந்த தளத்தில் 400 துறைகளைச் சேர்ந்த 28 கோடி பணியாளர்கள் பதிவு செய்துள்ளனர் என்பதை மகிழ்ச்சியுடன் தெரிவித்துக் கொள்கிறேன். குறிப்பாக கட்டுமான தொழிலாளர்கள், புலம்பெயர் பணியாளர்கள் மற்றும் இல்லங்களில் பணிபுரிவோர் அதிகமாக பயனடைந்துள்ளனர். மாநில தளங்களை தேசிய தளங்களுடன் ஒருங்கிணைக்குமாறு இந்த மாநாட்டில் கலந்து கொண்டுள்ள அனைவரையும் கேட்டுக்கொள்கிறேன். இதன் மூலம் நாட்டின் அனைத்து தொழிலாளர்களுக்கும் புதிய வாய்ப்புகள் உருவாக்கப்படுவதோடு மாநிலங்களும் பயனடையும். நாட்டின் முழு திறனையும் வெளிக்கொணர்வதில் உங்கள் அனைவரின் கூட்டு முயற்சி மிக முக்கிய பங்கு வகிக்கும் என்பதில் நான் உறுதியோடு இருக்கிறேன். இந்த நம்பிக்கையோடு உங்கள் அனைவருக்கும் மீண்டும் ஒருமுறை நன்றியை தெரிவித்துக் கொள்கிறேன். மிக்க நன்றி!
ரோக்லாவில் நடைபெற்ற உலக இளைஞர் வில்வித்தைப் போட்டியில் பதக்கங்களை வென்ற இந்தியக் குழுவினருக்கு பிரதமர் வாழ்த்து

ரோக்லாவில் நடைபெற்ற உலக இளைஞர் வில்வித்தைப் போட்டியில், 8 தங்கம் உட்பட 15 பதக்கங்களை வென்ற இந்தியக் குழுவினருக்கு பிரதமர் திரு.நரேந்திர மோடி வாழ்த்துகளைத் தெரிவித்துள்ளார். இது தொடர்பாக பிரதமர் வெளியிட்டுள்ள சுட்டுரைச் செய்தியில் கூறியிருப்பதாவது; “ரோக்லாவில் நடைபெற்ற உலக இளைஞர் வில்வித்தைப் போட்டியில், 8 தங்கம் உட்பட 15 பதக்கங்களை வென்று இந்தியக் குழுவினர் நமக்கு பெருமை தேடித் தந்துள்ளனர். நமது குழுவினருக்கு வாழ்த்துகள். அவர்களது வருங்கால முயற்சிகள் சிறக்கவும் எனது நல்வாழ்த்துகள். அவர்களது இந்த வெற்றியானது, நமது இளைஞர்கள் இந்த விளையாட்டை தேர்ந்தெடுத்து அதில் சிறந்து விளங்குவதற்கு ஊக்கமளிக்கும்”.
அடல் பிகாரி வாஜ்பாய் நினைவு தினத்தையொட்டி பிரதமர் மரியாதை

முன்னாள் பிரதமர் அடல்பிகாரி வாஜ்பாயின் நினைவு தினத்தையொட்டி பிரதமர் திரு நரேந்திர மோடி மரியாதை செலுத்தியுள்ளார். இதுகுறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது: “இன்று மதிப்புக்குரிய அடல்ஜியின் நினைவு தினத்தை முன்னிட்டு சதைவ் அடலுக்கு சென்று அவருக்கு மரியாதை செலுத்தினேன். இந்தியாவுக்கு சேவை புரிய அடல்ஜி மேற்கொண்ட முயற்சிகள் நம்மை ஊக்குவிக்கின்றன. இந்தியாவில் மாற்றத்தை ஏற்படுத்தி, 21ம் நூற்றாண்டின் சவால்களுக்கு நாட்டைத் தயார்ப்படுத்த அவர்,முயற்சிகளை முன்னெடுத்தார்”.
காமன்வெல்த் விளையாட்டு போட்டியில்  மகளிர் குத்துச்சண்டை போட்டியில் 48 கிலோ எடைப்பிரிவில் தங்கப் பதக்கம் வென்ற நிது கங்காசுக்கு  பிரதமர் வாழ்த்து

2022 காமன்வெல்த் விளையாட்டுப் போட்டியில் காமன்வெல்த் விளையாட்டு போட்டியில் மகளிர் குத்துச்சண்டை போட்டியில் 48 கிலோ எடைப்பிரிவில் தங்கப் பதக்கம் வென்ற நிது கங்காஸுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் டுவிட்டரில் கூறியிருப்பதாவது; “2022 காமன்வெல்த் விளையாட்டுப் போட்டி குத்துச்சண்டையில் கடினமாக சம்பாதித்த மற்றும் தகுதியான தங்கப் பதக்கம் வென்றதற்காக நிது கங்காஸுக்கு வாழ்த்துகள். அவர் விளையாட்டை விடாமுயற்சியுடன் மற்றும் மிகுந்த ஆர்வத்துடன் தொடர்ந்தார். அவரது வெற்றி குத்துச்சண்டையை மேலும் பிரபலமாக்கப் போகிறது. அவளுடைய எதிர்கால முயற்சிகளுக்கு என் மனமார்ந்த வாழ்த்துக்கள். #Cheer4India” •••••••••••••
மாநில தினத்தை முன்னிட்டு திரிபுரா மக்களுக்கு பிரதமர் வாழ்த்து

மாநில தினத்தை முன்னிட்டு திரிபுரா மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். “ திரிபுராவிற்கு புகழ்மிக்க வரலாற்றைக் கொண்டது. கடுமையாக உழைக்கின்ற இளைஞர்கள் நிரம்பிய மாநிலம். அவரது வேட்கைகளை நிறைவேற்ற நாங்கள் உறுதி பூண்டுள்ளோம்” என்று பிரதமர் குறிப்பிட்டுள்ளார்.
பிரதமருக்கும், ரஷ்ய அதிபருக்கும் இடையிலான தொலைபேசி உரையாடல்

பிரதமர் திரு.நரேந்திர மோடி, ரஷ்ய நாட்டு அதிபர் திரு.விளாமிர் புதினுடன் இன்று (2020 ஜூலை 2) தொலைபேசியில் உரையாடினார். இரண்டாம் உலகப் போரில் ரஷ்யா வெற்றிப் பெற்ற 75 ஆண்டு நிறைவு விழாவுக்கும், ரஷ்யாவில் அரசியலமைப்புச் சட்டத் திருத்தங்களுக்கு வாக்களிப்பது வெற்றிகரமாக நிறைவேறியுள்ளதற்கும் பிரதமர் திரு.மோடி, திரு.புதினுக்கு நல்வாழ்த்துகளைத் தெரிவித்தார். இந்திய மற்றும் ரஷ்ய மக்களுக்கு இடையேயான நட்புறவின் குறியீடாக, 2020 ஜூன் 24 அன்று மாஸ்கோவில் நடைபெற்ற ராணுவ அணிவகுப்பில் இந்தியப் படையினர் பங்கேற்றதை பிரதமர் நினைவு கூர்ந்தார். உலகளவில் கொவிட்-19 பெருந்தொற்றினால் ஏற்பட்டுள்ள எதிர்மறை விளைவுகளை சரிசெய்ய இரு நாடுகளும் எடுத்துள்ள சிறப்பான நடவடிக்கைகளை இரண்டு தலைவர்களும் பகிர்ந்து கொண்டனர். கொவிட் தொற்றுக்கு பிறகான உலகம், எதிர்கொள்ளப் போகும் சவால்களை இந்தியாவும், ரஷ்யாவும் இணைந்து தீர்ப்பதற்கான முக்கியத்துவத்தை இருவரும் ஒப்புக் கொண்டனர். இந்த ஆண்டு இறுதியில் இந்தியாவில் நடைபெறவிருக்கும் வருடாந்திர இருதரப்பு உச்சிமாநாட்டுக்கான, இருதரப்பு தொடர்புகள் மற்றும் ஆலோசனைகளைத் தொடர்வதென இரு தலைவர்களும் ஒப்புக் கொண்டனர். தொலைபேசி அழைப்பு விடுத்தமைக்கு பிரதமர் திரு. நரேந்திர மோடிக்கு நன்றி தெரிவித்த அதிபர் திரு.புதின், இரு நாடுகளுக்கும் இடையேயான சிறப்பான மற்றும் ராஜதந்திர உறவுகளை, அனைத்து பரிணாமங்களிலும் மேலும் வலுப்படுத்துவதில் தனது உறுதியையும் வலியுறுத்தினார்.
பழங்கால நினைவுச் சின்னங்கள், தொல்பொருள் ஆய்வுப் பகுதிகள், அழிபாட்டுச் சின்னங்கள் சட்டம்-1958-ல் திருத்தங்கள் மேற்கொள்ள மத்திய அமைச்சரவை ஒப்புதல்

பழங்கால நினைவுச் சின்னங்கள் மற்றும் தொல்பொருள் ஆய்வுப்பகுதிகள், அழிபாட்டுச் சின்னங்கள் (திருத்த) மசோதா – 2017-ஐ நாடாளுமன்றத்தில் அறிமுகம் செய்ய பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. தடைசெய்யப்பட்ட பகுதிக்குள் சில கட்டுமானப் பணிகளை பொதுப்பணித் துறை மட்டுமே மேற்கொள்ளவும், பொதுமக்களுக்கு அவசியமான திட்டங்களை மட்டுமே செயல்படுத்தவும் வழிவகை செய்வதற்காக கீழ்க்காணும் திருத்தங்களுக்கு ஒப்புதல் அளிக்கப்பட்டுள்ளது: 1. சட்டத்தின் 2-வது பிரிவில், “பொதுப் பணிகள்” என்ற புதிய வரையறை சேர்க்கப்படுகிறது. 2. சட்டத்தின் 20ஏ பிரிவில் திருத்தம் செய்யப்படுகிறது. இதன்மூலம், தடைசெய்யப்பட்ட பகுதியில் மத்திய அரசிடம் ஒப்புதல் பெற்றபின், பொதுப்பணிகளை மத்திய அரசின் எந்தத் துறையோ அல்லது அலுவலகமோ மேற்கொள்ள அனுமதி அளிக்கப்படுகிறது. 3. முதன்மைச் சட்டத்தின் 20-ஐ பிரிவில் புதிய கூறு (இஏ) சேர்க்கப்படுகிறது. பின்னணி: மத்திய அரசால் பாதுகாக்கப்படும் நினைவுச் சின்னங்கள்/இடங்களில் உள்ள தடைசெய்யப்பட்ட பகுதியில் புதிய கட்டுமானப் பணிகளை மேற்கொள்வதற்கான அனுமதி வழங்க பழங்கால நினைவுச் சின்னங்கள் மற்றும் தொல்பொருள் ஆய்வு அழிபாட்டுப் பகுதிகள் சட்டம் 1958 (2010-ம் ஆண்டில் மேற்கொள்ளப்பட்ட திருத்தத்தின்படி) தடைவிதிக்கிறது. பாதுகாக்கப்பட்ட பகுதிகளுக்குள் புதிய கட்டுமானப் பணிகளுக்கு விதிக்கப்பட்ட தடையால், மத்திய அரசின் பல்வேறு வகையான பொதுப்பணித் திட்டங்கள் மற்றும் வளர்ச்சித் திட்டங்களை மேற்கொள்வதற்கு தடை ஏற்பட்டுள்ளது. புதிய திருத்தங்களை மேற்கொள்வதன் மூலம், தடைசெய்யப்பட்ட பகுதிக்குள் பொதுப்பணித் திட்டங்கள் மற்றும் பொதுமக்களுக்கு அவசியமான சில திட்டங்களை மட்டும் செயல்படுத்த வழிவகை ஏற்படுகிறது. இதன்மூலம், பொதுமக்கள் பயனடைவார்கள்.
பம்பாய் ஐஐடி-யின் 56-வது பட்டமளிப்பு விழாவில் பிரதமர் நிகழ்த்திய உரையின் சுருக்கம்

சுதந்திர இந்தியாவில் தொழில்நுட்பத்தின் மூலம் தேச நிர்மாணத்திற்கு புதிய திசையைக் காட்டுவதற்கு உருவாக்கப்பட்ட நிறுவனங்களில் ஒன்றாக பம்பாய் ஐஐடி (இந்திய தொழில்நுட்பக் கல்விக் கழகம்). இந்தப் பணியில் தொடர்ச்சியாக கடந்த 60 ஆண்டுகளாக நீங்கள் பணியாற்றி வருகிறீர்கள். 100 மாணவர்களுடன் தொடங்கப்பட்ட பயணம் இன்று 10,000 மாணவர்கள் என்ற அளவை எட்டியுள்ளது. இந்தக் காலக்கட்டத்தில், உலகின் உயர்ந்த நிறுவனங்களில் ஒன்றாக இது உருவாக்கப்பட்டுள்ளது. இந்த நிறுவனம் வைரவிழாவைக் கொண்டாடியிருக்கிறது. ஆனால், இன்று பட்டம் பெற இருக்கின்ற, எனக்கு முன்பாக அமர்ந்துள்ள நீங்கள் எல்லோருமே முக்கியமான வைரங்கள்தான். இங்கிருந்து பட்டம் பெற்ற பின் உலகம் முழுவதும் இந்தியாவுக்கு பெருமிதத்தை உருவாக்கப் போகிறவர்கள் நீங்கள். இங்கு பட்டம் பெற இருக்கின்ற இந்தியாவைச் சேர்ந்த மற்றும் வெளிநாடுகளைச் சேர்ந்த மாணவர்கள் அவர்களின் குடும்பத்தினர் அனைவருக்கும் இந்த தருணத்தில் முதலாவதாக எனது வாழ்த்துக்களைத் தெரிவித்துக் கொள்ள விரும்புகிறேன். பம்பாய் ஐஐடியின் கடந்த 60 ஆண்டுகால முயற்சிகளின் பயனாக நாட்டின் மிகச் சிறந்த நிறுவனமாக தன்னை இது செதுக்கிக் கொண்டுள்ளது. இந்த நிறுவனத்தின் கட்டமைப்பை மேம்படுத்துவதற்கு ரூ.1,000 கோடி நிதியுதவி கிடைக்க இருக்கிறது. உங்கள் அனைவருக்கும் எனது வாழ்த்துக்கள். பட்டமளிப்பு விழாவிற்குப்பின் திறக்கப்படவுள்ள புதிய கட்டிடம் மிகவும் முக்கியமானது. எரிசக்தி அறிவியல் மற்றும் பொறியியல் துறை, சுற்றுச்சூழல் அறிவியல் மற்றும் பொறியியல் மையம் ஆகியவை இந்த கட்டிடத்திலிருந்து செயல்படவுள்ளன. எரிசக்தி மற்றும் சுற்றுச்சூழல் என்பவை நாட்டுக்கு மட்டுமன்றி உலகிற்கே பெரும் சவால்களாக உள்ளன. இந்த இரண்டு துறைகளில் மிகச்சிறந்த ஆராய்ச்சி சூழலை எதிர்காலத்தில் இந்த இடம் உருவாக்கும் என்று நான் நம்புகிறேன். இந்தக் கட்டிடத்தில் சூரியசக்தி சோதனைக்கூடமும் அமைக்கப்படவுள்ளதாக எனக்குத் தெரிவிக்கப்பட்டது. இது, சூரியசக்தி தொடர்பாக மாணவர்கள் ஆராய்ச்சி செய்ய உதவும். இன்று உங்களுக்கு அளிக்கப்படுகின்ற பட்டம் உங்களின் இலக்கை நோக்கிய அர்ப்பணிப்பின் அடையாளமாகும். இது வெறும் மைல்கல்தான். உண்மையான சவால், வெளி உலகத்தில் காத்திருக்கிறது என்பதை மனதில் கொள்ளுங்கள். உங்கள் குடும்பங்களின் நம்பிக்கைகள். நாட்டின் 125 கோடி மக்களின் நம்பிக்கைகள், உங்களின் சொந்த நம்பிக்கைகள் இணைந்ததுதான் இதுவரை நீங்கள் சாதித்ததும் எதிர்காலத்தில் சாதிக்கப்போவதும். நீங்கள் செய்யவிருப்பவை புதிய தலைமுறைகளின் எதிர்க்காலத்தைக் கட்டமைக்கும். புதிய இந்தியாவும் பலமடையும். லட்சோபலட்சம் மக்களின் எதிர்ப்பார்ப்புகளை நிறைவேற்றும் வகையில் நீங்கள் வெற்றிபெற மீண்டும் ஒருமுறை உங்களுக்கு எனது நல்வாழ்த்துக்களைத் தெரிவித்துக் கொள்கிறேன்.
பிரதமர் திரு. நரேந்திர மோடி, முப்படைகளின் வீர தீர செயல்களை காட்சிப்படுத்தும் நிகழ்ச்சியை தொடங்கி வைத்தார்: கொனாரக் போர் நினைவிடத்தில் உயிர்தியாகம் செய்த வீரர்களுக்கு அஞ்சலி செலுத்தினார்.

முப்படை தளபதிகள் மாநாட்டில் பங்கேற்பதற்காக பிரதமர் திரு நரேந்திர மோடி இன்று(28.09.2018) ஜோத்பூர் சென்றடைந்தார். ஜோத்பூர் விமானநிலையத்தில் அளிக்கப்பட்ட முப்படைகள் அணிவகுப்பை பிரதமர் பார்வையிட்டார். கொனாரக் போர் நினைவிடத்தில் பிரதமர் உயிர்தியாகம் செய்த வீர்ர்களுக்கு அஞ்சலி செலுத்தினார். அங்கு வைக்கப்பட்டிருந்த பார்வையாளர்கள் புத்தகத்தில் ஆயுதப்படைகள் நாட்டிற்கு பெருமை சேர்ப்பதாகவும், தாய்நாட்டை பாதுகாப்பதில் அர்ப்பணிப்பு, மனஉறுதியுடன் பாடுபடுவதாகவும் குறிப்பிட்டார். தேச பாதுகாப்பில் இன்னுயிரை ஈந்த வீர்ர்கள் நாட்டின் வருங்கால சந்ததியினருக்கு உத்வேகம் அளிக்கும் அடையாளச் சின்னங்களாக விளங்குகிறார்கள் என்றும் அவர் குறிப்பிட்டார். கொனாரக் அரங்கில் முப்படைகளின் வீர தீர செயல்களை காட்சிப்படுத்தும் நிகழ்ச்சியை பிரதமர் தொடங்கி வைத்தார். இதனையொட்டி, அமைக்கப்பட்டிருந்த கண்காட்சியையும் பிரதமர் பார்த்தார்.
இந்தியா மற்றும் வங்காளதேசம் இடையேயான மரபு வழிதடத்தில், குஷியாரா ஆற்றில் அஷீகன்ஜ்-ஜகிகன்ஜ் தடத்திலும் மற்றும் ஜமுனா ஆற்றில் சிராஜ்கன்ஜ்-தாய்காவா தடத்திலும் பொதுவழியை உருவாக்கிட இந்தியா மற்றும் வங்காளதேசம் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை, இந்தியா மற்றும் வங்காளதேசம் இடையேயான மரபு வழிதடத்தில், இருநாடுகளும் கூட்டாக தேவையான தூர்வாரல் பணியை மேற்கொண்டு, குஷியாரா ஆற்றில் அஷூகன்ஜ்-ஜகிகன்ஜ் தடத்திலும் மற்றும் ஜமுனா ஆற்றில் சிராஜ்கஞ்-தாய்காவா தடத்திலும் பொதுவழியை உருவாக்கிட இந்தியா மற்றும் வங்காளதேசம் இடையேயான புரிந்துணர்வு ஒப்பந்தத்திற்கு ஒப்புதல் அளித்தது. இந்த புரிந்துணர்வு ஒப்பந்தம், வடகிழக்கு இந்தியாவிற்கு செல்லும் சரக்கு போக்குவரத்து செலவினத்தை கணிசமாக குறைக்கும். மேலும் இது, சிலிகுரி குறுகலான வழித்தடத்தில் ஏற்படும் நெரிசலையும் குறைக்கும்.
கோவா முதலமைச்சர் பிரதமருடன் சந்திப்பு

கோவா முதலமைச்சர் டாக்டர் பிரமோத் சாவந்த் புதுதில்லியில் இன்று பிரதமர் திரு.நரேந்திர மோடியை சந்தித்துப் பேசினார். இது குறித்து பிரதமர் அலுவலகம் வெளியிட்டுள்ள டுவிட்டர் பதிவில்: “கோவா முதலமைச்சர் டாக்டர் பிரமோத் சாவந்த் பிரதமர் திரு.நரேந்திர மோடியை சந்தித்தார்” என்று தெரிவிக்கப்பட்டுள்ளது.
ஜி-20 தலைவர்கள் உச்சி மாநாட்டை ஒட்டி பிரதமர் மற்றும் ஜெர்மனி பிரதமர் டாக்டர் ஏஞ்சலா மெர்க்கல் இடையேயான சந்திப்பு

ஜி-20 தலைவர்கள் உச்சி மாநாட்டை ஒட்டி ஜெர்மனி பிரதமர் டாக்டர் ஏஞ்சலா மெர்க்கல்லை பிரதமர் திரு நரேந்திர மோடி இத்தாலியின் ரோம் நகரத்தில் 2021 அக்டோபர் 31 அன்று சந்தித்தார் அவர்களது நீண்ட கால ஒத்துழைப்பு மற்றும் தனிப்பட்ட நட்பை நினைவுகூர்ந்த பிரதமர், ஜெர்மனிக்கு மட்டுமிலலாமல் ஐரோப்பிய மற்றும் உலக அளவில் வழிகாட்டுவதற்காக பிரதமர் மெர்க்கல்லை பாராட்டினார். டாக்டர் மெர்க்கல்லுக்கு அடுத்து அந்த பதவிக்கு வருபவருடன் நெருக்கமான உறவை பேண அவர் உறுதி அளித்தார். இந்தியா மற்றும் ஜெர்மனிக்கு இடையேயான நெருக்கமான இருதரப்பு ஒத்துழைப்பு குறித்து திருப்தி தெரிவித்த இரு தலைவர்களும், வர்த்தக மற்றும் முதலீட்டு உறவுகளை மேலும் வலுப்படுத்த உறுதி பூண்டனர். பசுமை ஹைட்ரஜன் உள்ளிட்ட புதிய துறைகளில் இந்திய-ஜெர்மனி கூட்டை விரிவுபடுத்த அவர்கள் ஒப்புக் கொண்டனர். டாக்டர் மெர்க்கல்லின் எதிர்காலத்திற்கு தனது நல்வாழ்த்துகளை தெரிவித்த பிரதமர், இந்தியா வருமாறு அவருக்கு அழைப்பு விடுத்தார்.
தெற்கு ஆசிய பிராந்திய கடல்களில் எண்ணெய் மற்றும் ரசாயன மாசுக்களை கட்டுப்படுத்துவதில் ஒத்துழைப்புக்காக இந்தியாவுக்கும், தெற்கு ஆசிய கூட்டுறவு சுற்றுச்சூழல் திட்டத்துக்கும் இடையேயான புரிந்துணர்வு உடன்படிக்கைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், தெற்கு ஆசிய பிராந்தியத்தில் உள்ள கடல்களில் எண்ணெய் மற்றும் ரசாயனக் கழிவுகளை கட்டுப்படுத்துவதில் ஒத்துழைப்புக்காக இந்தியாவுக்கும், தெற்கு ஆசிய கூட்டுறவு சுற்றுச்சூழல் திட்டத்துக்கும் இடையே புரிந்துணர்வு உடன்படிக்கை மேற்கொள்ள ஒப்புதல் அளிக்கப்பட்டது. ஏற்படும் மாற்றம்: தெற்கு ஆசியப் பிராந்தியத்தில் கடல் சூழலை பாதுகாக்கவும், பராமரிக்கவும் இந்தியாவுக்கும், தெற்கு ஆசிய பிராந்தியத்தில் கடல் பகுதிகளைக் கொண்ட வங்காளசேம், மாலத்தீவுகள், பாகிஸ்தான் மற்றும் இலங்கை ஆகிய நாடுகளுக்கும் இடையே நெருங்கிய ஒத்துழைப்பை ஊக்குவிப்பதை நோக்கமாகக் கொண்டு, இந்த புரிந்துணர்வு உடன்படிக்கை மேற்கொள்ளப்படுகிறது. செயல்படுத்துதல்: இந்தப் புரிந்துணர்வு ஒப்பந்தத்தின் கீழ், “பிராந்திய எண்ணெய்க் கசிவு கட்டுப்படுத்துதல் திட்ட”த்தை செயல்படுத்தும் தேசிய செயல்பாட்டு தொடர்பு மையமாகவும், அதிகாரம்பெற்ற தேசிய ஆணையமாகவும் இந்திய கடலோர காவல் படை இருக்கும். எண்ணெய் மற்றும் ரசாயனக் கசிவு ஏற்படும்போது, இந்திய அரசின் சார்பில் நடவடிக்கை மேற்கொள்ளும். மேலும், கடல் பகுதியில் ஏற்படும் சம்பவங்களுக்கு தேசிய அவசரகால நடவடிக்கையாக இந்திய கடலோர காவல் படையின் கடல்சார் மீட்பு ஒருங்கிணைப்பு மையங்கள் இருக்கும். பின்னணி: தெற்கு ஆசிய பிராந்தியத்தில் சுற்றுச்சூழல் பாதுகாப்பை ஊக்குவிக்கவும், ஆதரவு அளிக்கவும், மேலாண்மை செய்யவும், மேம்படுத்தவும் ஆப்கானிஸ்தான், வங்காளதேசம், பூட்டான், இந்தியா, மாலத்தீவுகள், நேபாளம், பாகிஸ்தான், இலங்கை ஆகிய நாடுகளின் அரசுகள், தெற்கு ஆசிய கூட்டுறவு சுற்றுச்சூழல் திட்டத்தை இலங்கையில் 1982-ம் ஆண்டில் ஏற்படுத்தின. தெற்கு ஆசிய கூட்டுறவு சுற்றுச்சூழல் திட்டமானது சர்வதேச கடல்சார் அமைப்புடன் கூட்டாக இணைந்து பிராந்திய எண்ணெய் கசிவு கட்டுப்படுத்துதல் திட்டத்தை உருவாக்கியது. இதன்மூலம், வங்காளதேசம், இந்தியா, மாலத்தீவுகள், பாகிஸ்தான் மற்றும் இலங்கை ஆகிய கடல்சார் நாடுகளைச் சுற்றியுள்ள கடல் பகுதியில் பெருமளவில் ஏற்படும் எண்ணெய்க் கசிவை எதிர்கொள்வதில் சர்வதேச ஒத்துழைப்பு மற்றும் பரஸ்பர உதவி வழங்கப்பட்டு வருகிறது.
2022, நாடாளுமன்ற மழைக்கால கூட்டத்தொடருக்கு முன்பாக பிரதமரின் அறிக்கை

வணக்கம் நண்பர்களே, இந்த நாடாளுமன்ற கூட்டத்தொடருக்கும் பருவநிலைக்கும் ஓர் தொடர்புள்ளது. தற்போது பருவமழை தில்லியிலும் வேகமாக முன்னேறி வருகிறது. இருந்த போதும், வெளியே வெப்பநிலை குறையாமல் இருக்கிறது. நாடாளுமன்றத்திற்கு உள்ளே வெப்பம் தணியுமா, தணியாதா என்பது பற்றி எனக்குத் தெரியவில்லை. விடுதலையின் அமிர்த பெருவிழாவை நாம் கொண்டாடும் வேளையில், இந்தக் காலகட்டம் மிகுந்த முக்கியத்துவம் வாய்ந்தது. ஆகஸ்ட் 15-ஆம் தேதி, சிறப்பு முக்கியத்துவம் பெறுகிறது; 25 ஆண்டுகளுக்குப் பிறகு நம் நாடு இந்திய விடுதலையின் நூற்றாண்டை கொண்டாடும்போது, 25 ஆண்டுகளுக்கான நமது பயணம் எவ்வாறு இருக்க வேண்டும் என்பது பற்றி நாம் திட்டமிட வேண்டும்; நம்மால் எவ்வளவு விரைவாக முன்னேற முடியும், புதிய உச்சத்தை எவ்வாறு அடையலாம்? இது போன்ற உறுதிப்பாடுகளை மேற்கொள்வதற்கும், இந்த உறுதிப்பாடுகளில் தீவிரமாக இருந்து, நாட்டிற்கு சரியான பாதையை வகுத்துத் தருவதற்குமான காலம், இது. நாடாளுமன்றம், நாட்டை வழிநடத்திச் செல்ல வேண்டும். நாட்டிற்கு புத்துணர்வை அளிப்பதில் நாடாளுமன்ற உறுப்பினர்கள் உந்துசக்தியாக செயல்பட வேண்டும். எனவே, அது போன்ற ஓர் கண்ணோட்டத்திலும் இந்தக் கூட்டத்தொடர் மிகுந்த முக்கியத்துவம் பெறுகிறது. குடியரசுத் தலைவர் மற்றும் குடியரசு துணைத் தலைவர் பதவிகளுக்கான தேர்தல் இதே சமயத்தில் நடைபெறுவதாலும் இந்த கூட்டத்தொடரின் முக்கியத்துவம் அதிகரிக்கிறது. இன்று வாக்களிப்பு நடைபெறுகிறது. மேலும், இந்தக் காலகட்டத்தின்போது புதிய குடியரசுத் தலைவர் மற்றும் புதிய குடியரசு துணைத் தலைவரின் பதவிக் காலம் தொடங்கும். மிகுந்த பயனளிக்கும் தொடர்பு ஊடகமாகவும், வெளிப்படையான மனநிலையோடு பேச்சு வார்த்தைகளும், விவாதங்களும் மேற்கொள்ளப்படும் புனித மையமாகவும் நாடாளுமன்றத்தை நாம் எப்போதும் கருதுகிறோம். கொள்கைகள் மற்றும் முடிவுகளுக்கு நேர்மறையான பங்களிப்பை அளிப்பதற்காக விவாதங்கள், விமர்சனங்கள் மற்றும் விரிவான பகுபாய்வுகளும் நடைபெறுகின்றன. ஆழமான சிந்தனையுடன், ஆழமான மற்றும் விரிவான விவாதங்களோடு கூட்டத்தொடரை மிகுந்த ஆக்கபூர்வமானதாகவும், பயனுள்ளதாகவும், எடுத்துச் செல்லுமாறு மரியாதைக்குரிய நாடாளுமன்ற உறுப்பினர்கள் அனைவரையும் நான் வலியுறுத்திக் கேட்டுக்கொள்கிறேன். அதற்காகத்தான் ஒவ்வொருவரும் ஒத்துழைக்க வேண்டும், அனைவரது முயற்சிகளின் வாயிலாக மட்டுமே ஜனநாயகம் தழைக்கிறது.‌ ஒவ்வொருவரின் முயற்சிகளின் காரணமாகவே நாடாளுமன்றம் இயங்குகிறது. அனைவரின் முயற்சியால் தான் சிறந்த முடிவுகளை நாடாளுமன்றம் எடுக்கிறது. எனவே நாடாளுமன்றத்தின் கண்ணியத்தை மேம்படுத்தும் நமது கடமையை நிறைவேற்றும் அதே வேளையில், நாட்டின் நலனைக் கருதி, இந்த கூட்டத்தொடரை முறையாக நாம் பயன்படுத்திக் கொள்ள வேண்டும். விடுதலைக்காக தங்கள் இளமையை அர்ப்பணித்து, முழு வாழ்க்கையையும் தியாகம் செய்து, வாழ்நாள் முழுவதும் சிறையில் அடைக்கப்பட்டிருந்தவர்களின் கனவை நாம் நனவாக்க வேண்டும் என்பதையும் எப்போதும் நினைவில் கொள்ள வேண்டும். ஆகஸ்ட் 15-ஆம் தேதி நெருங்கி வருவதால் அவர்களது கனவுகளை நினைத்து, நாடாளுமன்றம், சிறந்த வகையில், நேர்மறையாக பயன்படுத்தப்படுவதை நாம் உறுதி செய்ய வேண்டும். அனைவருக்கும் மனமார்ந்த நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.